CELEX: 32009D0618
Language: el
Date: 2009-07-27 00:00:00
Title: 2009/618/ΕΚ: Απόφαση του Συμβουλίου, της 27ης Ιουλίου 2009 , για την περάτωση της διαδικασίας διαβουλεύσεων με τη Δημοκρατία της Γουινέας βάσει του άρθρου 96 της αναθεωρημένης συμφωνίας της Κοτονού

19.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 214/34
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 27ης Ιουλίου 2009
   για την περάτωση της διαδικασίας διαβουλεύσεων με τη Δημοκρατία της Γουινέας βάσει του άρθρου 96 της αναθεωρημένης συμφωνίας της Κοτονού
   (2009/618/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1), όπως τροποποιήθηκε από τη συμφωνία που υπογράφηκε στο Λουξεμβούργο, στις 25 Ιουνίου 2005 (2), (εφεξής αποκαλούμενη «συμφωνία της Κοτονού»), και ιδίως το άρθρο 96,
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Τα θεμελιώδη στοιχεία της συμφωνίας της Κοτονού που προβλέπονται στο άρθρο 9 αυτής,έχουν παραβιασθεί.
            
         
               (2)
            
            
               Σύμφωνα με το άρθρο 96 της συμφωνίας της Κοτονού, άρχισαν, στις 29 Απριλίου 2009, διαβουλεύσεις με τη Δημοκρατία της Γουινέας, παρουσία των αντιπροσώπων της ομάδας των κρατών της Αφρικής, της Καραϊβικής και του Ειρηνικού, επ’ ευκαιρία των οποίων οι εκπρόσωποι της στρατιωτικής χούντας που έχει την εξουσία και της υπηρεσιακής κυβέρνησης υπέβαλαν ικανοποιητικές προτάσεις και ανέλαβαν ικανοποιητικές δεσμεύσεις,
            
         ΑΠΟΦΑΣΙΖΕΙ:
   Άρθρο 1
   Περατώνονται οι διαβουλεύσεις με τη Δημοκρατία της Γουινέας σύμφωνα με το άρθρο 96 της συμφωνίας της Κοτονού.
   Άρθρο 2
   Θεσπίζονται τα μέτρα που διευκρινίζονται στην επιστολή που περιέχεται στο παράρτημα δυνάμει των ενδεδειγμένων μέτρων που προβλέπονται στο άρθρο 96 παράγραφος 2 στοιχείο γ) της συμφωνίας της Κοτονού.
   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.
   Η παρούσα απόφαση λήγει στις 27 Ιουλίου 2011. Επανεξετάζεται τακτικά τουλάχιστον κάθε έξι μήνες βάσει των πορισμάτων των κοινών αποστολών παρακολούθησης από την προεδρία της Ευρωπαϊκής Ένωσης και την Επιτροπή.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 27 Ιουλίου 2009.
      
         
            Για το Συμβούλιο
         
         
            Ο Πρόεδρος
         
         C. BILDT
         
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 209 της 11.8.2005, σ. 27.
   
      (3)  ΕΕ L 317 της 15.12.2000, σ. 376.
   
      ΠΑΡΑΡΤΗΜΑ
      
         ΣΧΕΔΙΟ ΕΠΙΣΤΟΛΗΣ
      
      Κύριε Πρόεδρε της ΕΕΔΑ,
      Κύριε πρωθυπουργέ,
      Η Ευρωπαϊκή Ένωση θεωρεί ότι το πραξικόπημα που έλαβε χώρα στη Δημοκρατία της Γουινέας (εφεξής «Γουινέα»), στις 23 Δεκεμβρίου 2008, συνιστά σοβαρή παραβίαση των ουσιαστικών στοιχείων που περιλαμβάνονται στο άρθρο 9 της συμφωνίας της Κοτονού. Έτσι, η Ευρωπαϊκή Ένωση, με δήλωση της προεδρίας της 31ης Δεκεμβρίου 2008, καταδίκασε σθεναρά αυτό το πραξικόπημα, που είναι αντίθετο προς τις ίδιες τις αρχές της δημοκρατίας. Με την ίδια ευκαιρία, η Ευρωπαϊκή Ένωση επιβεβαίωσε τη βούλησή της να στηρίξει τη μεταβατική διαδικασία για την επάνοδο της Γουινέας στη συνταγματική τάξη. Βάσει του άρθρου 96 της συμφωνίας της Κοτονού άρχισε, επομένως, πολιτικό διάλογο με τη σημερινή εξουσία για να εξετάσει την κατάσταση και τις πιθανές εξελίξεις. Οι διαβουλεύσεις άρχισαν στις Βρυξέλλες, στις 29 Απριλίου 2009.
      Κατά την εναρκτήρια συνεδρίαση αυτών των διαβουλεύσεων, τα μέρη συζήτησαν την οργάνωση της μεταβατικής διαδικασίας προς την αποκατάσταση της συνταγματικής τάξης και την εγκαθίδρυση δημοκρατικού καθεστώτος, προερχόμενου από ελεύθερες και διαφανείς εκλογές. Το μέρος Γουινέα υπέβαλε επίσης υπόμνημα που περιλαμβάνει τα στάδια και τις προκλήσεις της μεταβατικής διαδικασίας. Η Ευρωπαϊκή Ένωση έλαβε υπόψη τις προτάσεις που έκανε το μέρος Γουινέα κατά τις συνομιλίες αυτές, ιδίως:
      
         Χάρτης πορείας της μεταβατικής διαδικασίας
      
      Η Γουινέα επιβεβαίωσε τη δέσμευσή της όσον αφορά τον χάρτη πορείας, που προτάθηκε από το Συνασπισμό των Ενεργών Δυνάμεων στις 17 Μαρτίου 2009 και εγκρίθηκε με το ανακοινωθέν αριθ. 50 του Προέδρου της ΕΕΔΑ στις 28 Μαρτίου 2009, τα στάδια του οποίου ακολουθούν το ακόλουθο χρονοδιάγραμμα:
      
                  —
               
               
                  συνέχιση της απογραφής/καταγραφής των ψηφοφόρων σύμφωνα με τον εκλογικό κώδικα,
               
            
                  —
               
               
                  σύσταση ενός Εθνικού Συμβουλίου Μετάβασης (ΕΣΜ),
               
            
                  —
               
               
                  έναρξη των εργασιών τροποποίησης του θεμελιώδους νόμου,
               
            
                  —
               
               
                  κατασκευή και διανομή εκλογικών βιβλιαρίων,
               
            
                  —
               
               
                  έγκριση των τροποποιήσεων του Θεμελιώδους Νόμου,
               
            
                  —
               
               
                  βουλευτικές εκλογές,
               
            
                  —
               
               
                  προεδρικές εκλογές,
               
            
                  —
               
               
                  επανάληψη των εργασιών της επιτροπής ερευνών σχετικά με τα τραγικά γεγονότα του Ιουνίου 2006 και του Ιανουαρίου και Φεβρουαρίου 2007.
               
            
         Εθνικό Συμβούλιο Μετάβασης
      
      
                  —
               
               
                  Το μέρος Γουινέα επιβεβαίωσε ότι το ΕΣΜ, που προβλέπεται από το χάρτη πορείας, για το οποίο λήφθηκε απόφαση με το διάταγμα αριθ. 50 του προέδρου της ΕΕΔΑ, θα συσταθεί κατά τη διάρκεια του Μαΐου 2009.
               
            
                  —
               
               
                  Η Ευρωπαϊκή Ένωση θα μεριμνήσει ώστε το ΕΣΜ να συγκροτηθεί το ταχύτερον δυνατόν και οι διατάξεις σχετικά με τη σύνθεση, την εντολή και τις αρμοδιότητές του να αντικατοπτρίζουν μια περιεκτική και συναινετική προσέγγιση.
               
            
                  —
               
               
                  Το μέρος Γουινέα επιβεβαίωσε ότι το εθνικό φόρουμ, που προβλέπεται στο υπόμνημα, αποτελεί ανεξάρτητη διαδικασία από τη σύσταση του ΕΣΜ, που δεν θα έχει καμία επίπτωση στον πραγματικό διορισμό του.
               
            
         Τροποποίηση του θεμελιώδους νόμου
      
      
                  —
               
               
                  Η Ευρωπαϊκή Ένωση έλαβε γνώση των προθέσεων του μέρους Γουινέα να καλέσει το ΕΣΜ να προβεί, πριν από τις εκλογές, σε τροποποίηση του θεμελιώδους νόμου, καθώς και ορισμένων οργανικών νόμων, ιδίως του εκλογικού κώδικα.
               
            
                  —
               
               
                  Η Ευρωπαϊκή Ένωση μεριμνά ώστε, αφενός, αυτή η εργασία να περιορισθεί στις αναγκαίες πτυχές που θα επιτρέψουν τη διεξαγωγή της μεταβατικής διαδικασίας και την οργάνωση εκλογών, και, αφετέρου, να μην έχει αρνητικές συνέπειες στο χρονοδιάγραμμα του χάρτη πορείας.
               
            
         Εκλογές
      
      
                  —
               
               
                  Το μέρος Γουινέα δεσμεύτηκε σχετικά με το εκλογικό χρονοδιάγραμμα που προβλέπεται στον χάρτη πορείας, δηλαδή τη διεξαγωγή βουλευτικών εκλογών στις 11 Οκτωβρίου 2009 και προεδρικών εκλογών σε δύο γύρους στις 13 και 27 Δεκεμβρίου 2009. Η Ευρωπαϊκή Ένωση θα παρακολουθήσει προσεκτικά την τήρηση αυτού του χρονοδιαγράμματος.
               
            
                  —
               
               
                  Το μέρος Γουινέα επιβεβαίωσε τη δέσμευση που ανέλαβε ο πρόεδρος της ΕΕΔΑ, ότι ο ίδιος, τα μέλη της ΕΕΔΑ και ο πρωθυπουργός της υπηρεσιακής κυβέρνησης δεν θα θέσουν υποψηφιότητα στις εκλογές. Η Ευρωπαϊκή Ένωση θεωρεί ότι αυτή η δέσμευση είναι ουσιαστική και ότι πρέπει να αποτελέσει αντικείμενο επίσημης απόφασης.
               
            
                  —
               
               
                  Όσον αφορά την προετοιμασία και τη διεξαγωγή των εκλογών, το μέρος Γουινέα διευκρίνισε τα ακόλουθα μέτρα για να διασφαλίσει ότι θα είναι ελεύθερες και διαφανείς:
                  
                              —
                           
                           
                              Η πλήρης ευθύνη της οργάνωσης και της διαχείρισης των εκλογών ανατέθηκε στην Εθνική Ανεξάρτητη Εκλογική Επιτροπή (ΕΑΕΕ), με το διάταγμα αριθ. 015 του Προέδρου της ΕΕΔΑ της 4ης Ιανουαρίου 2009.
                           
                        
                              —
                           
                           
                              Η Γουινέα προτίθεται να ζητήσει διεθνή παρακολούθηση των εκλογών και δεσμεύεται επίσης να ζητήσει τη συμμετοχή της κοινωνίας των πολιτών της Γουινέας στην παρακολούθηση των εκλογών.
                           
                        
                              —
                           
                           
                              Λήφθηκαν μέτρα για να εξασφαλισθεί η ισότιμη πρόσβαση στα μέσα μαζικής ενημέρωσης για τους υποψηφίους των εκλογών.
                           
                        
                              —
                           
                           
                              Το τμήμα συνταγματικών υποθέσεων του Ανώτατου Δικαστηρίου θα αποκατασταθεί για να αναλάβει τη διαχείριση των εκλογικών διαφορών και για να δημοσιεύσει τα αποτελέσματα των εκλογών.
                           
                        
            
                  —
               
               
                  Όσον αφορά τη χρηματοδότηση των εκλογών, ένας λεπτομερής προϋπολογισμός ανά δραστηριότητα θα υποβληθεί προς εξέταση στη Διεθνή Ομάδα Επαφής για τη Γουινέα.
               
            
         Ανθρώπινα δικαιώματα, κράτος δικαίου, διακυβέρνηση
      
      Η Ευρωπαϊκή Ένωση έλαβε υπόψη τις προσπάθειες που καταβάλλει η κυβέρνηση της Γουινέας, κατά τη μεταβατική διαδικασία, για να καταπολεμήσει τη διακίνηση ναρκωτικών, την ατιμωρησία και τη διαφθορά, καθώς και τη δέσμευσή της να προβεί σε λογιστικούς ελέγχους με στόχο τη δημοσιονομική εξυγίανση. Σ’ αυτό το πλαίσιο, η Ευρωπαϊκή Ένωση δίνει ιδιαίτερη σημασία στις δεσμεύσεις που ανέλαβε το μέρος Γουινέα όσον αφορά τον σεβασμό των αρχών του κράτους δικαίου, των δικαιωμάτων του ανθρώπου και της χρηστής διακυβέρνησης, ιδίως:
      
                  —
               
               
                  Την επιβεβαίωση της απουσίας πολιτικών κρατουμένων.
               
            
                  —
               
               
                  Την αποκατάσταση του Δικαστικού Τμήματος του Ανώτατου Δικαστηρίου που θα αποτελέσει την ανώτατη δικαστική αρχή της χώρας.
               
            
                  —
               
               
                  Το σεβασμό των δικαιωμάτων των ατόμων που κρατούνται για αδίκημα κοινού ποινικού δικαίου, ιδίως του δικαιώματός τους σε νομικό παραστάτη ήδη από τη σύλληψή τους και δίκαιης δίκης από την αρμόδια δικαστική αρχή.
               
            
                  —
               
               
                  Το σεβασμό της αρχής της ισότητας έναντι του νόμου.
               
            
                  —
               
               
                  Την επιστροφή στο δημόσιο ταμείο των πόρων που είχαν εισπραχθεί στο πλαίσιο ελέγχων για να επιτραπεί η συμπερίληψή τους στον εθνικό προϋπολογισμό.
               
            
                  —
               
               
                  Την επανάληψη των εργασιών της επιτροπής ερευνών σχετικά με τα τραγικά γεγονότα του Ιουνίου 2006 και του Ιανουαρίου και Φεβρουαρίου 2007 από το σχηματισμό της μελλοντικής κυβέρνησης που θα προέλθει από τις εκλογές.
               
            Η Ευρωπαϊκή Ένωση έκρινε συνολικά ενθαρρυντικές τις δεσμεύσεις που ανέλαβε το μέρος Γουινέα αλλά ανησυχεί για την έλλειψη προόδου στην υλοποίηση του χάρτη πορείας. Για τον λόγο αυτό, αποφάσισε να εκδώσει τα ακόλουθα κατάλληλα μέτρα, βάσει του άρθρου 96 παράγραφος 2 στοιχείο γ) της συμφωνίας της Κοτονού, σχετικά με την προοδευτική επανάληψη της συνεργασίας, με στόχο να ενισχυθεί η μεταβατική διαδικασία:
      
                  1.
               
               
                  Η Ευρωπαϊκή Ένωση θα εξακολουθήσει να χρηματοδοτεί τις επείγουσες δράσεις ανθρωπιστικού χαρακτήρα, υποστηρίζοντας άμεσα τους πληθυσμούς, την πολιτική μετάβαση και την έξοδο από την κρίση. Σ’ αυτό το πλαίσιο, θα πρέπει να σημειωθεί ότι μπορεί να δοθεί νέα στήριξη για την προετοιμασία των βουλευτικών και προεδρικών εκλογών, ιδίως με την κινητοποίηση του κονδυλίου Β του δέκατου ΕΤΑ και, σε περίπτωση έγκαιρης πρόσκλησης από τις αρχές της Γουινέας, με τη σύσταση εκλογικής παρακολούθησης. Η Ευρωπαϊκή Επιτροπή θα συνεχίσει επίσης να χρηματοδοτεί τις συμβάσεις που βρίσκονται στο στάδιο εκτέλεσης και αφορούν άλλες δράσεις εκτός αυτών που αναφέρονται ανωτέρω.
               
            
                  2.
               
               
                  Τα συντηρητικά μέτρα που θεσπίστηκαν για τα τρέχοντα προγράμματα και έργα στο πλαίσιο του ένατου ΕΤΑ και των προηγούμενων ΕΤΑ, εκτός των έργων αποκατάστασης δημόσιων κτιρίων και των έργων στήριξης της αποκέντρωσης, θα αρθούν αμέσως μόλις συσταθεί πραγματικά ένα ΕΣΜ, η εντολή, οι αρμοδιότητες και η σύνθεση του οποίου θα έχουν καταρτιστεί κατά τρόπο συναινετικό από τα μέρη που συμμετέχουν στη μεταβατική διαδικασία στη Γουινέα.
               
            
                  3.
               
               
                  Τα συντηρητικά μέτρα, που θεσπίστηκαν για τα τρέχοντα προγράμματα και έργα στο πλαίσιο του ένατου ΕΤΑ και των προηγούμενων ΕΤΑ, θα αρθούν εξ ολοκλήρου αμέσως μόλις δημοσιευθούν η εκλογική κατάσταση και η απόφαση για τον καθορισμό των ημερομηνιών των εκλογών και των διατάξεων που διασφαλίζουν την ελευθερία των δημόσιων συγκεντρώσεων και της εκλογικής εκστρατείας των πολιτικών κομμάτων.
               
            
                  4.
               
               
                  Η συνέχιση του προγράμματος του Διεθνούς Νομισματικού Ταμείου (ΔΝΤ) και η επανάληψη της διαδικασίας ελάφρυνσης του χρέους των υπερχρεωμένων φτωχών χωρών (ΥΦΧ) μπορεί να υποστηριχθεί από συνεισφορά της Ευρωπαϊκή Ένωσης ύψους 8 εκατ. ευρώ για την εξόφληση των καθυστερούμενων πληρωμών στην Ευρωπαϊκή Τράπεζα Επενδύσεων (ΕΤΕπ) για δάνεια προερχόμενα από πόρους του ΕΤΑ μέσω του κονδυλίου Β του δέκατου ΕΤΑ. Αυτή η ενίσχυση μπορεί να κινητοποιηθεί μετά την επίσημη λήξη της προθεσμίας για την κατάθεση υποψηφιοτήτων για τις προεδρικές εκλογές που θα επιβεβαιώσει ότι ο πρόεδρος και τα μέλη της ΕΕΔΑ καθώς και ο πρωθυπουργός της υπηρεσιακής κυβέρνησης δεν συμμετέχουν σε αυτές.
               
            
                  5.
               
               
                  Το έγγραφο στρατηγικής συνεργασίας και το εθνικό ενδεικτικό πρόγραμμα (ΕΣΣ/ΕΕΠ) για τη Γουινέα, ενδεικτικού ποσού 237 εκατ. ευρώ, θα αναπροσαρμοσθεί, θα αποτελέσει αντικείμενο νέας διαπραγμάτευσης και θα υπογραφεί μετά τη διεξαγωγή των βουλευτικών και προεδρικών εκλογών και την ανάληψη καθηκόντων στην πράξη από τα μέλη της Εθνικής Συνέλευσης. Μια ενδιάμεση επανεξέταση του δέκατου ΕΤΑ τα συμπεράσματα της οποίας αναμένονται για το 2010 θα αναλύσει τις επιδόσεις της εφαρμογής και μπορεί να καταλήξει σε επανεξέταση του κονδυλίου που χορηγείται στη Γουινέα.
               
            Για να εξασφαλισθεί η καλή συνέχεια των δράσεων συνεργασίας, η Ευρωπαϊκή Επιτροπή διατηρεί το δικαίωμα, σε περίπτωση ανάγκης, να αναλάβει, εξ ολοκλήρου ή εν μέρει, καθήκοντα εθνικού διατάκτη του ΕΤΑ.
      Στο πλαίσιο της διαδικασίας βάσει του άρθρου 96 της συμφωνίας της Κοτονού, η Ευρωπαϊκή Ένωση θα εξακολουθήσει να παρακολουθεί στενά την κατάσταση στη Γουινέα για περίοδο 24 μηνών. Κατά την περίοδο αυτή, θα διατηρηθεί ο ενισχυμένος διάλογος στο πλαίσιο του άρθρου 8 της συμφωνίας της Κοτονού με την κυβέρνηση της Γουινέας για να ενισχυθεί η μεταβατική διαδικασία και θα γίνονται τακτικές επανεξετάσεις στις οποίες θα συμμετέχουν η προεδρία της Ευρωπαϊκής Ένωσης και η Ευρωπαϊκή Επιτροπή. Η πρώτη αποστολή παρακολούθησης θα πραγματοποιηθεί εντός περιόδου όχι μεγαλύτερης των έξι μηνών.
      Η Ευρωπαϊκή Ένωση επιφυλάσσεται να τροποποιήσει τα «κατάλληλα μέτρα» που περιγράφονται ανωτέρω ανάλογα με την εξέλιξη της εφαρμογής των δεσμεύσεων, ιδίως εκείνων που αναφέρονται στο τμήμα «Δικαιώματα του ανθρώπου, κράτος δικαίου, διακυβέρνηση».
      Τα δύο μέρη δεσμεύονται να συνεχίσουν τον τακτικό πολιτικό διάλογο, στο πλαίσιο του άρθρου 8 της συμφωνίας της Κοτονού, με τη νέα κυβέρνηση που θα προκύψει από τις εκλογές, σχετικά με τις μεταρρυθμίσεις στον τομέα της πολιτικής, δικαστικής και οικονομικής διακυβέρνησης, καθώς και με τις μεταρρυθμίσεις στον τομέα της ασφάλειας.
      Σας παρακαλούμε να δεχθείτε, κύριε πρόεδρε της ΕΕΔΑ και κύριε πρωθυπουργέ την έκφραση της υψίστης εκτιμήσεώς μας.
      
         Βρυξέλλες,
         
            
               Για την Επιτροπή
            
            …
         
         
            
               Για το Συμβούλιο
            
            …
         
      
      
         ΠΑΡΑΡΤΗΜΑ: ΧΡΟΝΟΔΙΑΓΡΑΜΜΑ ΤΩΝ ΔΕΣΜΕΥΣΕΩΝ
         
                     Δέσμευση των εταίρων:
                  
               
                     Μέρος Γουινέα
                  
                  
                     Ευρωπαϊκό μέρος
                  
               
                     
                                 0.
                              
                              
                                 Σημερινή κατάσταση
                              
                           
                  
                     
                                 0.
                              
                              
                                 Συνέχιση της χρηματοδότησης των συμβάσεων που βρίσκονται στο στάδιο εκτέλεσης, καθώς και των επειγουσών δράσεων ανθρωπιστικού χαρακτήρα, προς άμεση υποστήριξη των πληθυσμών, της πολιτικής μετάβασης και της εξόδου από την κρίση. Πιθανή παροχή νέας ενίσχυσης για την προετοιμασία των βουλευτικών και προεδρικών εκλογών, ιδίως με την κινητοποίηση του κονδυλίου Β του δέκατου ΕΤΑ και, σε περίπτωση έγκαιρης πρόσκλησης από τις αρχές της Γουινέας, με τη σύσταση εκλογικής παρακολούθησης. Η χορήγηση χρηματοδοτήσεων σε περιφερειακά έργα που καλύπτουν τη Γουινέα, θα εξετάζονται για κάθε περίπτωση χωριστά. Τα συντηρητικά μέτρα για το υπόλοιπο της συνεργασίας στο πλαίσιο του ένατου ΕΤΑ και των προηγούμενων ΕΤΑ εξακολουθούν να ισχύουν.
                              
                           
               
                     
                                 1.
                              
                              
                                 Συγκρότηση ΕΣΜ, η εντολή, οι αρμοδιότητες και η σύνθεση του οποίου καθορίστηκαν συναινετικά από τα συμμετέχοντα μέρη στη μεταβατική διαδικασία της Γουινέας.
                              
                           
                  
                     
                                 1.
                              
                              
                                 Άρση των συντηρητικών μέτρων που έχουν ληφθεί για τα τρέχοντα προγράμματα και έργα στο πλαίσιο του ένατου ΕΤΑ και των προηγούμενων ΕΤΑ, εκτός από τα έργα αποκατάστασης δημόσιων κτιρίων και τα έργα στήριξης της αποκέντρωσης.
                              
                           
               
                     
                                 2.
                              
                              
                                 Δημοσίευση της εκλογικής κατάστασης και της απόφασης για τον καθορισμό των ημερομηνιών των εκλογών και της επίσημης έναρξης της εκλογικής εκστρατείας καθώς και των διατάξεων που διασφαλίζουν την ελευθερία των δημόσιων συγκεντρώσεων και της εκλογικής διαδικασίας των πολιτικών κομμάτων.
                              
                           
                  
                     
                                 2.
                              
                              
                                 Άρση του συνόλου των συντηρητικών μέτρων σχετικά με το ένατο ΕΤΑ και τα προηγούμενα ΕΤΑ.
                              
                           
               
                     
                                 3.
                              
                              
                                 Λήξη προθεσμίας για την κατάθεση υποψηφιοτήτων για τις προεδρικές εκλογές (που θα επιβεβαιώσει τη μη συμμετοχή του προέδρου και των μελών της ΕΕΔΑ καθώς και του πρωθυπουργού της υπηρεσιακής κυβέρνησης).
                              
                           
                  
                     
                                 3.
                              
                              
                                 Εξόφληση των καθυστερούμενων πληρωμών στην ΕΤΕπ για δάνεια προερχόμενα από πόρους του ΕΤΑ με την κινητοποίηση του κονδυλίου Β του δέκατου ΕΤΑ, υπό την προϋπόθεση ότι θα συνεχιστεί το πρόγραμμα του ΔΝΤ και θα επαναληφθεί η διαδικασία ελάφρυνσης του χρέους των υπερχρεωμένων φτωχών χωρών (ΥΦΧ).
                              
                           
               
                     
                                 4.
                              
                              
                                 Διεξαγωγή ελεύθερων και διαφανών, βουλευτικών και προεδρικών εκλογών, και πραγματικός διορισμός των εκλεγέντων.
                              
                           
                  
                     
                                 4.
                              
                              
                                 Υπογραφή του ΕΣΣ/ΕΕΠ δέκατου ΕΤΑ, μετά την ενημέρωση και την εκ νέου διαπραγμάτευση.